Ташбулат ауылы мәсетенә килгәндә, халыҡ дингә ҡайта башлағас, уға реконструкция эшләнеләр. Тик ҡаты ҡуллы хужа табылмағанлыҡтан, ғибәҙәт йорто эшмәкәрлеге алға барманы һәм ишеге йоҙаҡлы торҙо. 2010 йылда етемһерәп торған мәсетте яңынан асырға теләүсе активистарға урындағыларҙың ҡайһы берҙәре ҡаршы сығыуы башҡа һыймаҫлыҡ хәл булды. Ләкин инициатив төркөм үҙ һүҙендә ныҡ торҙо һәм Алла йортон бынамын тигән итеп ремонтлап ҡуйҙы. Мәсет асылды, тип әйтеүе генә анһат, күпме йөрөүҙәр, баш эйеүҙәр ята был һүҙ артында! Был изге эште ойоштороусыларға еңел булмауын яҡшы беләм, уларҙың тырышлығы оло хуплауға лайыҡ. Ниһайәт, буяу еҫе аңҡып торған, төҙөкләндерелгән, газ үткәрелгән иҫке-яңы мәсеттең ишектәрен асып, ташбулаттар уға тантаналы рәүештә Солтанмәхмүт мулланың исемен бирҙе. Халыҡ арҙаҡлы шәхесте иҫтә тотоп, данлыҡлы имамды һис тә хәтеренән сығармауын дәлилләне. Киләсәк быуын белһен өсөн, башҡортом, тип йәшәгән ир-егеттәрҙең исемдәрен мәңгеләштереү – сауаплы эш.